În timp ce alți tineri de vârsta lui au cu totul alte priorități, el a decis să se implice activ și direct în modelarea unui viitor mai bun pentru comunitatea sa. Raed Arafat a făcut o dezvălurie inedită despre orașul care are cel mai tânăr primar. Edilul, care are doar 19 ani, a avut o întâlnire cu șeful DSU.
În general, tinerii de 18-19 ani sunt cu gândul fie la distracție, fie la viitorul lor, la facultatea pe care își doresc să o urmeze, unii își câștigă atunci primii bani. Foarte puțini vor să se implice activ în gospodărirea comunității în care s-au născut și au crescut.
La doar 19 ani, Håvard Handeland este cel mai tânăr primar din istoria Norvegiei. Și-a obținut primul mandat în urma alegerilor organizate în septembrie 2023, când a preluat ștafeta de la predecesorul său, care a câștigat mandatul de primar al aceleiași comune, la vârsta de 21 ani.
Luni, 11 martie 2024, Handeland s-a întâlnit cu șeful DSU, Raed Arafat. Cei doi au vorbit despre "relațiile bilaterale strânse existente între țările noastre, atât pe linia managementului situațiilor de urgență, cât și prin acțiunile viitoare de colaborare pe linia protecției civile și a rezilienței societale".
"Astăzi, 11 martie a.c., am avut deosebita plăcere de a primi vizita celui mai tânăr primar din istoria Norvegiei, Håvard Handeland, în vârstă de numai 19 ani, la DSU.
În luna septembrie a anului trecut, cetățenii norvegieni ai comunei Sauda aveau să-și aleagă primarul, persoana însărcinată cu rolul de autoritate executivă la nivel local. Premiera acestor alegeri a fost reprezentată de câștigarea alegerilor locale de către cel mai tânăr politician din istoria regatului Norvegiei, detronându-l astfel pe antecesorul său, care a câștigat mandatul de primar al aceleiași comune, la vârsta de 21 ani."
Există o legătură specială între țara noastră și oraşul care are cel mai tânăr primar din Norvegia. Reprezentanții DSU au punctat că "relațiile dintre România si Norvegia pe linia salvării de vieți, datează încă de la începutul anilor 1990, Crucea Roșie din Sauda aducând un aport imens în ceea ce privește sprijinul oferit în dezvoltarea primului echipaj SMURD din județul Mureș".
"Aflat cu o delegație în România, Håvard Handeland a avut o întâlnire și cu șeful DSU, dr. Raed Arafat, unde discuțiile purtate s-au concentrat pe relațiile bilaterale strânse existente între țările noastre, atât pe linia managementului situațiilor de urgență, cât și prin acțiunile viitoare de colaborare pe linia protecției civile și a rezilienței societale", s-a transmis pe pagina de Facebook a Departamentului pentru Situaţii de Urgenţă.